
El procés 
de Can Vies 
al detall 

Per entendre el punt en què es troba Can Vies 
és necessari repassar pas a pas les fases per 
què ha passat el Centre Social Autogestionat, 
des dels seus inicis fins al moment actual. 

Imatges 
i paraules 
de l'esclat 
social 

Instantànies i frases de suport que 
resumeixen la intensitat d'aquests dies 
viscuts, el principi d'un canvi que esdevé 
inevitable. 

Poesia en peu 
de guexxa 

Comunicat de Los Bio-Lentos 



NÚMERO ESPECIAL 



Aquesta Burxa és especial; hi relatem els darrers esdeveniments que s'han viscut 
al barri de Sants en relació al desallotjament del Centre Social Autogestionat Can 
Vies —la nostra seu de redacció— i tots els fets que s'han desencadenat fins a la 
decisió de reconstruir l'espai i apostar per l'autogestió. 

Al llarg de les 12 pàgines de LA BURXA aportem elements d'anàlisi més enllà 
del fet noticiós, per contribuir al debat sobre què entenem per violència o quin 
és el nostre model de ciutat, parant compte amb els elements històrics i socials 
de Can Vies i fixant-nos amb el tractament mediàtic del que està sent objecte el 
fenomen. Hem volgut posar de relleu totes les mostres de suport que s'han rebut 
arreu del territori, ja sigui en forma de comunicat, manifestació o acció, amb una 
gran solidaritat cap a les represaliades. Tot això recollint les opinions del veïnat, 
apostant per una contraportada més creativa i mostrant amb imatges aquesta 
primavera santsenca; han llucat els brots de la revolució. 

EDITORIAL 

La Burxa 
es queda 
a casa, 
es queda 
a Can Vies 


D es de LA BURXA hem viscut amb molta inten¬ 
sitat tots els fets que han ocorregut al barri de 
Sants en relació a Can Vies. Ens hem enrabiat 
i hem sentit un profund dolor al veure l'edifici 
del Centre Social Autogestionat (CSA) mig enderrocat, al 
mateix temps s'ha encès dins nostre la flama de la revolta 
i així ho hem manifestat al carrer en les diferents convo¬ 
catòries de suport a Can Vies, però sobretot ens hem emo¬ 
cionat davant la resposta popular, la solidaritat, el suport 
mutu i la necessitat d'autogestió de les veïnes i veïns: ens 
quedarem per sempre més amb les imatges i sensacions 
de #ReconstruïmCanVies. 

És gràcies a aquesta resposta popular que LA BURXA pot 
continuar a Can Vies, la seva seu històrica. Can Vies és el 
nostre espai, on ens hem pogut desenvolupar lliurement 
com a projecte. Can Vies són les generacions que han estat 
i estan vinculades al CSA des de fa 17 anys. Can Vies són 
totes les persones que en els darrers dies s'han apropat 
per donar suport i vincular-se amb el projecte. Centenars 
d'experiències vitals vinculades amb el CSA. Can Vies som 
nosaltres. 

Assemblees, kafetes, xerrades, passis audiovisuals, con¬ 
certs, tallers, espectacles, sales de reunió... Can Vies és 


molt més que quatre parets, unes parets que maó a maó 
han passat per les mans d'un barri, formant un engranat¬ 
ge cooperatiu que ha dipositat la runa davant la seu del 
Districte, reivindicant, un cop més, allò que ens pertany; 
disposar lliurement de les nostres vides. I amb aquests 
mateixos maons, però sobretot amb l'astúcia col·lectiva, 
s'està reconstruint de nou l'espai, que cobra noves dimen¬ 
sions dins del barri i la ciutat. Seguirem amb entusiasme 
aquest procés de la forma més directa, amb la participació, 
i animem a totes les lectores de LA BURXA a fer el mateix. 

Volem agrair les mostres de suport que hem rebut 
aquests dies, ens ha sorprès de bon grat veure la gran 
quantitat de persones que ens han tingut presents, denun¬ 
ciant que si es desallotjava Can Vies, també es desallotja¬ 
va LA BURXA. Aprofitem per estendre la nostra solidaritat 
incondicional a La Directa i a La Ciutat Invisible, que han 
patit les agressions dels cossos policials, fet que escapa de 
qualsevol trivialitat. 

Per tot això i molt més, aquest número de juny de 2014 
està dedicat totalment a Can Vies, hem considerat que els 
esdeveniments s'ho mereixien. Llarga vida a Can Vies! 


ALTAVEU 

Cartes al regidor 
lordi Marti 


MICRO OBERT ★ Envia'ns el teu escrit a laburxa@gmail.com 


lordi Soler 


S emblaves el més llest de 
la classe quan vas venir 
de regidor al barri. El teu 
posat ens va impressionar 
—més venint d'on veníem— i vam 
pensar que una altra relació amb 
l'administració era possible. 

Però deixa'm dir-te que amb això 
de Can Vies l'has cagat ben cagada. 
I no serà perquè la gent del Centre 
Social de Sants no t'ho haguem ad¬ 
vertit. No feia cap falta desallotjar 
Can Vies. Ni fer res. Podíem arribar 
a acords de mínims i deixar passar 
un parell d'anys. Aquí no valen ex¬ 
cuses ni de judicis ni TMB. Sou vos¬ 
altres mateixos. 

Pensa que en aquests 17 anys per 
Can Vies han passat gran part dels 
nostres fills, nebots, néts i, en al¬ 
guns casos, nosaltres mateixos. Ha 
estat el cau on els xavals de Sants 
han sortit de l'ou. Però, és clar, tu 
no ets del barri i no ho sabies. Però 
nosaltres t'ho hem dit per activa i 
per passiva. I, de manera sorpre¬ 
nent, en això has estat el més tonto 
de la classe, obrint la caixa de trons 
que molts hem mantingut tancada 
seient a sobre per molt de temps. 
Com penses tancar-la Jordi Martí. 
Amb més policia? Diràs que no ho 
sabies, però nosaltres t'ho vam dir. 

Però també pot ser que jo sigui 
un ingenu i tu ho tinguis tot calcu¬ 
lat. I et fes falta un cop d'home fort 
davant aquests "okupes indesitja¬ 
bles" per fonamentar encara més 
la teva carrera política. 

Potser ho tens tot calculat i se¬ 
gueixes sent el més llest de la clas¬ 
se i nosaltres uns tontos ingenus 
que et vam creure. 

Però avui, igual que ahir i que se¬ 
gurament demà, el meu barri cre¬ 
ma. I els nostres fills i nebots i néts 
s'estan enfrontant a la teva policia. 
I des de casa sentim els crits i els 
trets. Però tu això no ho sents per 
què ni ets ni vius en aquest barri. 

Però nosaltres sí. I els barris són 
desconfiats i tenen memòria. 
Recorda-ho. 


Amadeus 


A mb data 1 maig vaig 
rebre una carta al meu 
domicili, signada per 
Vostè que, intentava 
justificar i vendrem la seva capaci¬ 
tat de negociació, amb referència a 
Can Vies. També em va manifestar 
que hi havien hagut petits actes 
vandàlics. Vostè que és un bon de¬ 
mòcrata, no deu saber que els actes 
vandàlics que protagonitza un grup 
de psicòpates anomenats Mossos 
d'Esquadra, van anar a La Directa, 
van trencar un vidre amb la porra i 
van espatllar la porta principal. Jo 
li pregunto: es va presentar Vostè a 
La Directa per informar-se dels fets? 
Va demanar disculpes? Per què no 
ho va fer? Jo li ho diré: La Directa el 
molesta, no l'interessa, més aviat li 
sobra. Ha demanat disculpes al ve¬ 
ïns per la brutal actuació del grup 
de psicòpates mencionat anterior¬ 
ment? Va ser Vostè informat que 
un noi que anava amb bicicleta va 
rebre un cop de porra a l'orella i li va 
quedar penjant? Jo li estic escrivint 
aquesta carta amb la mà dreta per¬ 
què a l'esquerra el dimarts a la nit, el 
mateix grup de psicòpates, em van 
trencar tres dits d’un cop de porra i li 
asseguro Sr. Regidor, que quan van 
succeir els fets la gent estava abso¬ 
lutament tranquil·la i jo no portava 
cap pedra a la mà, ni cap esprai, ni 
res de res; estava parlant amb un 
amic i de cop van aparèixer furgons 
i van començar a pegar a tort i dret. 
Sr. Regidor, li he de confessar que la 
quantitat de mostres de solidaritat 
que he tingut per part de molta gent, 
m'obliga' a continuar lluitant amb 
més força, perquè jo vull canviar 
aquesta societat corrupta, aquesta 
classe política que només governa 
per enriquir-se. 

Finalment dir-li que un veí de 
San Cugat no hi fa res al barri de 
Sants; aquí no tenim golf, ni torres 
amb piscina, el que tenim aquí són 
dignes treballadors i per desgràcia 
molts aturats. QUE SE'N VAGI SR. 
REGIDOR. 


Can Vies 


loan Canela 


L a imatge de Can Vies semi- 
enderrocada no pot més 
que fer-me agafar mal de 
panxa. Allà vaig començar 
les meves primeres passes del pe¬ 
riodisme. Com mai he estudiat a la 
carrera, la meva facultat va ser una 
revista de barri que vam fundar ja 
fa 16 anys un grapat de joves que no 
ens agradava la imatge que els grans 
mitjans —quan en parlaven— dona¬ 
ven de nosaltres. 

Tot era molt precari. No només 
materialment, que també —unes po¬ 
ques fotocòpies plegades— sinó en 
formació. Érem joves —“no en sabí¬ 
em més'' que diria el poeta— i cap de 
nosaltres era periodista ni estudiava 
per ser-ho. Ho vam haver d'aprendre 
tot des de zero a base de l'infal·lible 
mètode de prova i error. Només ens 
empenyia la il·lusió i les ganes d'ex¬ 
plicar coses i fins i tot vam trobar les 
nostres primeres ‘scoop'.. Periodisme 
ciutadà ‘avant la lettre'. 

Només una cosa era segura: teníem 
un espai on fer les reunions, deixar 
l'arxiu, l'ordinador —quantes hores 


de tancament passades en una sa¬ 
la minúscula i sense ventilació— i 
fins i tot un escàner que vam arri¬ 
bar a aconseguir-lo no recordo com. 
Aquest espai era Can Vies que en 
cap moment ens va preguntar res: ni 
quants diners teníem, ni quina era 
la nostra línia editorial. Només ens 
demanava que ajudéssim de tant en 
tant a fregar els lavabos i crec que ni 
això complíem. 

Com a president de l'associació edi¬ 
tora em va tocar anar en un dels judi¬ 
cis pels quals TMB pretenia desallot¬ 
jar Can Vies. Vaig escriure una petita 
crònica personal del que hi vaig viu¬ 
re, encara que en destaco l'últim pa¬ 
ràgraf, el més rellevant ara mateix: 
“(...) un informe policial que assegu¬ 
rava que a Can Vies hi havia ‘mem¬ 
bres de la tribu urbana dels okupes'. 
Una primera fila de demandats amb 
una mitjana de 60 anys desmuntava 
de nou els seus arguments. 

I és que la senyora lletrada no sabia 
que amb Can Vies no demandava una 
‘colla d'okupes'. Sinó que és tot un 
barri qui gaudeix i dinamitza aquest 


espai. Un barri representat per les 13 
persones de 13 entitats presents. I dur 
un barri a judici —i totes les seves 
complicitats i relacions— és més di¬ 
fícil d'allò que una es podria pensar. 

Aquesta revista era La Burxa i en¬ 
cara existeix, però més gran. Ara té 
web, s'edita en format diari, amb 
moltes més còpies i es recolza amb 
publicitat de petits comerços i enti¬ 
tats del barri. Segueix impulsada per 
gent —no només jove— amb il·lusió, 
i només espero que ara tinguin algun 
periodista/fotògraf amb formació. 

La Burxa s'ha quedat sense local de 
redacció, però estic segur que això no 
li impedirà tornar a sortir el proper 
mes. Avui és més necessària que mai. 

Aquesta història de la relació en¬ 
tre La Burxa i Can Vies espero que 
serveixi per entendre una mica més 
el que passa aquests dies a Sants. 
No els disturbis —que humilment 
crec que estan més relacionats amb 
aquests sis interminables anys de 
crisi—, sinó els veïns repicant les 
cassoles des dels balcons en suport 
als ‘okupes'. 

El projecte 
de Can Vies 


CanVies 


Història de l'edifici 

L’edifici de Can Vies va ser constru¬ 
ït el 1879. Inicialment fou un magat¬ 
zem de material per la construcció 
de la línia de metro de la ciutat. Més 
tard es convertí en l'edifici de tre¬ 
balladors del metro, sota el nom de 
Círculo Social Metropolitano, sent 
col·lectivitzat durant la Guerra Civil 
Espanyola pel sindicat CNT. Durant 
l'època franquista l'edifici passà a la 
secció sindical del metro del Sindi¬ 
cat Vertical i se li afegí una capella. 
Després de la legalització dels sindi¬ 
cats, l'edifici continuà fent les seves 
funcions com a edifici dels treba¬ 
lladors. L'edifici fou víctima d'atacs 
incendiaris d'estranya procedència 
a principis dels anys 90, després 
d'una època en què els treballadors 
mantenien un conflicte laboral amb 
l'empresa TMB. El 10 de maig de 
1997 l'edifici va ser okupat per gent 
majoritàriament jove del barri de 
Sants de Barcelona com a resposta a 
la manca d'espais on poder realitzar 
activitats de caràcter lúdic, cultural 
i polític. 

17 anys d'història: 
laboratori d'experiències, 
altaveu de lluites 

En els darrers mesos hem sortit 
el carrer per defensar 17 anys d'his¬ 
tòria d'un Centre Social Autogestio- 
nat, però sobretot, hem sortit al car¬ 
rer per defensar la nostra història, 
la història que totes i cada una de 
nosaltres hem construït a Can Vies. 
Can Vies es va ocupar el 10 de maig 
del 1997 amb una visió col·lectiva i 
un esperit lluitador. 

A Can Vies algunes han pogut fer 
els primers passos en els mitjans 
de contrainformació, assentant les 
bases per les actuals xarxes comuni¬ 
catives de què disposem. Les artistes 
han trobat aixopluc en els grups de 
teatre, de cultura popular o en el lo¬ 
cal d'assaig, creant noves maneres 
de transmetre que han traspassat 
fronteres. Moltes d'altres han tre¬ 
ballat perquè pogués ser un espai 
de seguretat per les lluites transfe- 
ministes, a la vegada que es trenca¬ 
ven esquemes i es construïen alter¬ 
natives que ens han permès teixir 
relacions més horitzontals i lliures. 
Moltes han pogut construir espais 
de contrapoder com l'Assemblea de 
Barri de Sants o crear ponts amb al¬ 
tres barris i pobles per enfortir-nos 
en lluites comunes. 

Però no totes les vivències han 
estat agradables. La lluita compor¬ 
ta repressió, i han estat diversos els 
moments en què aquesta repressió 
ha tocat a companys i companyes 
properes. Ha estat en aquestes situ¬ 
acions extremes en les quals s'han 
teixit els llaços solidaris més forts i 
que més perduren, permetent-nos 
fer front a la repressió de la millor 
manera com se la pot combatre, to¬ 
tes juntes i amb solidaritat. 

Segurament ens deixem milers 
d'històries impossibles de ser reco¬ 
llides en cap escrit, però són histò¬ 
ries que formen part de cadascuna 
que hem viscut Can Vies en un o 
altre moment. Som molt més que 17 
anys d'autogestió dins de quatre pa¬ 
rets, que no és poc. Som la memòria 
dels treballadors del metro que als 


anys 30 van col·lectivitzar el mateix 
edifici de Can Vies, som el present 
que lluita contra els governants que 
amenacen qualsevol espai alliberat 
mentre retallen i privatitzen serveis 
públics; som el futur que un dia veu¬ 
rà els seus somnis complerts. Ara 
més que mai, totes juntes Som Can 
Vies 

El dia a dia d'un Centre Social 

Cada dimecres, les persones i col- 
lectius que participaven de Can Vies 
es reunien a l'assemblea de gestió. 
Durant anys s'ha treballat per fer 
de l'assemblea un espai cada vega¬ 
da més horitzontal, amb decisions 
consensuades i que servís de forma¬ 
ció política per a les persones que hi 
participessin. Abans del desallotja¬ 
ment el centre social estava format 
pels col·lectius Negres Tempestes, 
Jóvens de les Terres de l'Ebre, La 
Burxa, Colla Bastonera de Sants, La 
Trama Feminista, Músics Can Vies, 
Taller de llengua de signes, Taller de 
Muay Thai i Sopadors (ARRAN, Ac¬ 
ció Llibertaria de Sants i Centre de 
documentació). 

Campanya per aturar 
el desallotjament: 

7 anys més tard que TMB comen¬ 
cés amb la pressió judicial per aca¬ 
bar amb Can Vies, el 29 de gener del 
2014 una notificació del Tribunal 
Suprem posava fï a la via judicial, 
deixant en mans de TMB i l'Ajunta¬ 
ment de Barcelona demanar l'exe¬ 
cució del desallotjament. 

La campanya va tornar a re¬ 
activar-se sota un objectiu molt 
clar: aconseguir la suspensió del 
desallotjament. Al tractar-se d'un 
procediment civil, en qualsevol mo¬ 
ment la part demandant podia de¬ 
manar la suspensió de l'execució de 
la sentència, tot i que el cas estigués 
ja jutjat. 

Durant els 3 mesos que precediren 
al desallotjament, al carrer es van 
mobilitzar centenars de persones 
en les diferents convocatòries fetes, 
l'#EncerclemElDistricte, l'#Okupe- 
mElDistricte, les manifestacions de 
suport o l'#OkupemTMB en són al¬ 
guns exemples. 

D'altra banda, la Plataforma de 
Suport a Can Vies, amb més de 200 
entitats adherides per la defensa 
d'aquest espai, es va reunir en dues 
ocasions amb el regidor, Jordi Martí 
—a qui el mateix Xavier Trias havia 
apoderat per gestionar el conflicte 
amb Can Vies— per tal d’aconseguir 
la suspensió del desallotjament; 
unes converses durant les quals el 
regidor ha incomplert en repetides 
ocasions els seus compromisos, no 
ha respost a les demandes planteja¬ 
des i ha mentit en diversos aspectes, 
com comprometre's “a gestionar la 
suspensió” del desallotjament. 

Tot i la voluntat de la Platafor¬ 
ma de Suport a Can Vies d'arribar a 
una solució beneficiosa pel barri de 
Sants, el regidor va trencar el diàleg 
fent una proposta pensada per no 
poder ser acceptada; doncs prete¬ 
nia, entre altres, que es desallotgés 
voluntàriament l'edifici, deixant en¬ 
treveure que la intenció del Districte 
sempre ha estat desallotjar i que el 
regidor tant sols ha estat marejant a 
la Plataforma. 

Amb aquest trencament i durant 
la celebració del 17è aniversari de 


Can Vies, comença la resistència 
dins l'espai, on hi ha persones fent 
permanència cada dia i disposades 
a encadenar-se en diferents punts 
en cas que arribés el dispositiu dels 
Mossos d'Esquadra per desallotjar. 

«EFECTE CANVIES 
«Reconstrucció de Can Vies 

Dilluns 26 de maig 

És el dia següent de les eleccions 
europees, el partit de poder a l'Ajun¬ 
tament de Barcelona perd, tant a Ca¬ 
talunya com a la ciutat. El CSA Can 
Vies porta des del 1 d’abril sota ordre 
de desallotjament que es produeix 
cap a les i3h del migdia sota un gran 
dispositiu policial de prop de 30 
furgones de policia antidisturbis. A 
l'interior s’hi troben 12 persones per 
resistir de forma pacífica en 6 punts 
de resistència que consisteixen en 
diversos tipus d’encadenaments. 
La resistència a dins dura prop de 6 
hores, i quan encara hi ha persones 
a dins resistint, es comencen els tre¬ 
balls de destrucció de l'edifici. A l'ex¬ 
terior s’hi concentren centenars de 
persones solidàries i veïnes que do¬ 
nen suport. A més, s’hi realitzen al¬ 
guns talls de trànsit i es col·lapsa els 
voltants de la plaça de Sants (punt 
cèntric de circulació del barri). 

A les 2oh la concentració es diri¬ 
geix cap a l'Estació de Sants, on so¬ 
ta una curta però intensa pluja co¬ 
mença una manifestació de rebuig 
al desallotjament, que aplega unes 
4.000 persones. La marxa és molt 
curta, però es respira un ambient de 
ràbia. Al finalitzar hi ha creuaments 
de barricades als carrers, càrregues 
policials i enfrontaments al barri. 
La nit se salda amb dues detencions, 
hores d’enfrontaments nocturns i 
persecucions entre manifestants i 
policia. Resulten ferits molts mani¬ 
festants i veïnat i també és atacada 
la seu de La Directa i La Ciutat Invisi¬ 
ble pels Mossos d’Esquadra. 

Dimarts 27 de maig 

Durant el matí Can Vies és cus¬ 
todiat per la policia. La gent es va 
concentrant davant per mostrar el 
rebuig al desallotjament i a l'ender¬ 
roc que comença una empresa de 
demolició. Hi ha una manifestació 
espontània i comença a augmen¬ 
tar la presència policial al barri. Al 
migdia arriba una excavadora de 
gran tonatge escortada pels Mos¬ 
sos d’Esquadra per continuar amb 
l’enderroc. 

A les i9:3oh de la tarda el regidor 
del barri Jordi Martí havia d'assistir 
al Consell de Barri, però es convoca 
una concentració i anul·la les seves 
activitats. La concentració es conver¬ 
teix en una manifestació d’unes 500 
persones que recorre els carrers del 
barri. En arribar a la seu del Districte, 
es talla el pas als manifestants que 
han de fer mitja volta per seguir la 
marxa cap a Can Vies. Al arribar-hi 
alguns manifestants ataquen l'ex¬ 
cavadora que hores abans havia en¬ 
sorrat una part del edifici. En aquest 
moment el mossos carreguen con¬ 
tra els manifestants i també contra 
tothom que passa per allà i es produ¬ 
eixen ferits greus. La manifestació 
queda dispersada, però un miler de 
persones es retroba a plaça de Sants 
on s'improvitza una cassolada. En 
aquests moments la gent comença 
a baixar cap a Can Vies, on es cala 
foc a l’excavadora que havia tirat a 
terra part de l'edifici. Després d’un 
sminuts de tensa calma a la plaça, 
els Mossos d’Esquadra carreguen 
contra la multitud. La gent s’agrupa 
als carrers dels voltants i respon als 
atacs policials. Les veïnes donen su¬ 


port des dels balcons amb picant les 
cassoles. Els enfrontaments s’allar¬ 
guen durant hores. A altres barris i 
pobles s’estén la flama convocant 
concentracions de suport. Comença 
l’Efecte Can Vies. 

Dimecres 28 de maig 

El barri es desperta amb ressaca 
de lluita i pres per la policia, sobretot 
el Districte i els voltants de Can Vies. 
L’Assemblea del Barri de Sants (ABS) 
elabora unes exigències per les mo¬ 
bilitzacions: dimissions de l'alcalde 
i el regidor del Districte, fora policia 
del barri, llibertat detingudes i que 
s’aturin més desallotjaments i des- 
nonaments. També es torna a con¬ 
centrar la gent davant de Can Vies. 
A la tarda es convoca una cassolada 
a les 20:3oh a plaça de Sants mentre 
s’espera que arribin les diferents co¬ 
lumnes des dels barris i pobles pro¬ 
pers. A les 21:3oh surt de la plaça una 
manifestació de milers de persones 
sota la pluja. La marxa es dirigeix 
cap a la seu del Districte per dema¬ 
nar la dimissió del regidor i de l’al¬ 
calde, però els mossos la bloquegen 
i el barri es converteix en un camp 
de batalla. Els enfrontaments duren 
hores. En acabar la nit els mossos de¬ 
tenen més d’una vintena de perso¬ 
nes i es produeixen episodis de gran 
violència: arraconen a una desena 
de persones en una porteria i se’ls 
colpeja al terra. 

Dijous 29 de maig 

El fenomen mediàtic ja traspas¬ 
sa les fronteres de l'Estat. Can Vies 
ha esdevingut un símbol de lluita i 
resistència que ha generat una re¬ 
volta social. A la tarda una nova cas¬ 
solada mostra el rebuig al desallot¬ 
jament de Can Vies i l’actuació 
policial. Després se surt en manifes¬ 
tació cap a la comissaria de les Corts 
per donar suport a les detingudes. 
Aquesta es produeix sense aldarulls, 
i tot i així es bloquejada per la poli¬ 
cia per evitar que arribi a comissa¬ 
ria. La manifestació es desconvoca 
a Les Corts. La majoria de manifes¬ 
tants tornen al barri. Més avançada 
la nit es tornen a produir incidents 
de menor envergadura que els dies 
anteriors i on la participació també 
és menor. La repressió colpeja fort i 
són detingudes gairebé trenta per¬ 
sones. Una desena de persones són 
detingudes dins d’una porteria on 
s’estaven refugiant. 

Divendres 30 de maig 

Can Vies, l’ABS i la Plataforma de 
Suport a Can Vies fan una roda de 
premsa amb multitud de mitjans on 
s’explica el posicionament del barri 
i de Can Vies davant la situació, el 
diàleg amb l’Ajuntament, la violèn¬ 
cia als carrers i altres temes. A més 
es fa una crida a la reconstrucció de 
Can Vies convocada pel dia següent 
i a la mobilització unitària de la tar¬ 
da. A la tarda es torna a produir una 
cassolada, que acaba en una assem¬ 
blea informativa sobre les detin¬ 
gudes, les exigències, les pròximes 
mobilitzacions i micròfon obert on 
veïnes dels barri expressen les seves 
opinions. 

Dissabte 31 de maig 

A les íoh del matí es comencen 
a concentrar davant de Can Batlló 
centenars de persones convocades 
per Can Vies per a la reconstrucció 
de l'edifici que està a mig enderro¬ 
car. Es carreguen eines, cascos i ma¬ 
terial de seguretat i surt una marxa 
d’unes 500 persones cap a Can Vies. 
Els tècnics fan un primer cop d’ull, 
s’habilita una zona de seguretat i 
es comença la feina de treure runa. 


Centenars de veïnes participen en 
les feines de desenrunament, una 
zona s’habilita per netejar maons 
sencers per poder-los tornar a utilit¬ 
zar i després es realitza una cadena 
humana de 800 metres per portar la 
runa de Can Vies a la seu del Distric¬ 
te de Sants-Montjuïc a carretera de 
Sants. El carrer crida “qui sembra la 
misèria recull la runa”. 

Valoració 

És difícil verbalitzar totes les emo¬ 
cions viscudes durant aquests dies 
intensos. Una barreja de ràbia, por 
i tristor. Impotència, al patir en pri¬ 
mera persona la repressió policial 
mentre enderrocaven el CSA on hi 
hem viscut tant. Tristesa, al veure 
com s’emportaven les nostres com¬ 
panyes vingudes d’arreu per de¬ 
fensar un projecte que és de totes. 
Cansament, al ser testimonis de la 
manipulació per part de l’Ajunta¬ 
ment de Barcelona, el Districte i la 
majoria de mitjans de comunicació. 
Han sigut dies durs però també amb 
molts moments per gaudir; amb 
molts gestos que ens han carregat 
d’energia i que han fet que recupe¬ 
réssim les forces que algunes haví¬ 
em perdut. Hem pogut veure com 
milers de persones d’altres barris i 
ciutats venien a les manifestacions 
en suport a Can Vies. També com 
es convocaven en un dia més de 40 
concentracions o manifestacions 
arreu de Catalunya i fins i tot a fora. 
Hem viscut en primera persona allò 
de “la solidaritat és la nostra millor 
arma” al veure la diversitat de gent 
que cada nit s’apropava a la plaça de 
Sants a picar una cassola. Hem vis¬ 
cut també quatre dies de disturbis al 
barri i de molta presència policial i 
repressió. Al nostre parer, això ha es¬ 
tat una mostra més del malestar de 
la gent, del rebuig a l’actuació dels 
Mossos d’Esquadra i la incapacitat 
de Xavier Trias i Jordi Martí per veu¬ 
re que projectes com Can Vies són 
necessaris. 

Durant aquests dies les escenes 
de la reconstrucció de Can Vies han 
estat acompanyades de nombroses 
abraçades i mostres d’afecte. Esce¬ 
nes molt emotives com la de les ca¬ 
denes en què infants, vells i joves 
cooperaven per reconstruir l'espai; 
els dibuixos dels nens reclamant la 
pau per Can Vies; avis i àvies del bar¬ 
ri picant pedra entonant cançons de 
la Guerra Civil; senyores tirant cla¬ 
vells a la gent que treballava per la 
reconstrucció, i innumerables mos¬ 
tres de suport per part del veïnat de 
Sants. Hem vist, fins i tot, florir exca¬ 
vadores... i és que és veritat que jun¬ 
tes ho podem tot! 

Ouins són ara els objectius? 

Ja fa unes setmanes del desallot¬ 
jament de Can Vies i de l’enderroc 
de part de l’edifici i sembla que els 
esdeveniments són els que definei¬ 
xen l'objectiu: Reconstruïm Can Vies 
i Reconstruïm comunitat. Tècnica¬ 
ment la reconstrucció de l'edifici és 
viable i s'estan convocant jornades 
de treball multitudinàries cada dos 
dies. D'altra banda s'ha obert un pro¬ 
cés participatiu cada dimecres en 
què es decideix com tirar endavant 
el projecte. Ha quedat palès que el 
model de ciutat està obsolet, que 
volem poder decidir sobre el nostre 
futur i que necessitem crear espais 
de decisió on sigui el veïnat qui real¬ 
ment decideixi el barri que vol i com 
el vol. 


L'#EfecteCanVies ha estat la llavor 
d'un procés de canvi social impul¬ 
sat pel poble, el futur és nostre. 

Més que un espai, una escola de lluita 


Agus Giralt, Sants 



Cadena humana per portar la runa de Can Vies davant la seu del Districte de Sants - Montjuïc durant la primera jornada de #ReconstruïmCanVies 


U nes hores després de 
les eleccions europees, 
encara amb la ressaca 
electoral, va començar 
el desallotjament de Can Vies. La 
dita ressaca deuria ser d’un alcohol 
molt dolent perquè els mitjans van 
silenciar el fet durant hores. De fet 
a El Periódico del dia següent, tot i 
l’estat de setge policial que encara 
vivia Sants, no s'hi feia referència 
fins a la pàgina 39 i només parlant 
dels disturbis. 

El primer i pitjor efecte de tot ple¬ 
gat? Doncs que només va caldre un 
dia de violència per tapar l’activitat 
que un centre social del barri ha 
tingut durant 17 anys. Fins uns dies 
més tard la premsa no es va comen¬ 
çar a plantejar què era Can Vies 
i què feia que la resposta veïnal 
fos tant gran. Llavors es va parlar 
de la cultura associativa de Sants, 
dels orígens obrers, de la tradició 
de lluita, dels moviments socials... 
Però crec que hi ha algunes qües¬ 
tions que no s’han esmentat prou 
sense les quals no es pot entendre 
l’origen del conflicte. 

A Barcelona un dels temes que 
històricament l’administració no 
ha sabut solucionar és el dels joves. 
Els gestors de la vida pública, tant 
els actuals com els anteriors, no¬ 
més han entès la joventut com una 
etapa de formació tècnica que hau¬ 
ria de permetre al jove, en un futur, 
ser útil a la societat, o allò que ells 
entenen per societat: el capital. 

Però segurament aquest model 
que els ha servit durant tants anys, 
amb l’actual situació de crisi, no 
serveix. El 5o’7% de la població en¬ 
tre 16 i 24 anys es troba a l’atur, sen¬ 
se gaires més esperances que les de 
marxar a l’estranger a malvendre 
els seus coneixements i la seva mà 
d’obra. Joves i no tant joves amb 
molta formació i socialment cons¬ 
cients es troben resignats a oficis 
temporals i precaris. Encara que 
sigui per una excusa, no és aquest 
un motiu suficient per a un esclat 
social? 

Per a molts la joventut no és més 
que una malaltia que dura fins que 
els individus es converteixen en pa¬ 
gadors d’impostos i consumidors 
de béns. Però només cal revisar la 
història més recent de Sants, Hos- 
tafrancs i La Bordeta per descobrir 
com els joves són més que tot això, 


i com de generació en generació hi 
ha hagut gent que s’ha mogut per 
ser escoltada i participar en la crea¬ 
ció d’un barri més just. 

Segons les estadístiques de 
l’Ajuntament, a Sants hi viuen 
41.057 persones, a Sants-Badal 
24.351, a La Bordeta 18.577 i a Hos- 
tafrancs 10.313. És a dir, que en un 
territori on hi viuen 94.298 perso¬ 
nes no hi ha cap espai municipal 
pensat pels joves o on els joves hi 
puguin participar. Això contrasta 
si comparem amb barris veïns com 
per exemple Les Corts, que té 46.183 
habitants i si disposa d’un Casal de 
Joves. 

Quina és la raó d’aquest greuge? 
Potser és que els joves de Sants no 
tenen la necessitat de participar en 
la vida social del barri? Al contrari. 
A tall d’exemple només cal estu¬ 
diar un sector com és el de l’edu¬ 
cació en el lleure per veure com 
als nostres barris hi ha un ampli 
teixit associatiu infantil i juvenil 
que inclou l’Agrupament Escolta i 
Guia Montserrat Xavier, l’Agrupa¬ 
ment Escolta i Guia Puig i Moliner, 
l’Agrupament Escolta Joan Mara- 
gall, l’Agrupament Escolta Skues, 
l’Esplai Espurna, l’Esplai La Lluna, 
l’Esplai Sant Medir, l’Esplai Turons, 
l’Esplai Xiroia i el Mijac Sant Me¬ 
dir. Esplais i caus que porten anys 
treballant en xarxa i organitzant 
activitats importants per al barri 
com ara l’AcampaSants. 

10 entitats, que en total mouen 
més de 600 infants i joves, fan una 
tasca fonamental que està allibe¬ 
rant a l’ajuntament d’una de les 
seves obligacions de servei. I que 
tanmateix en alguns dels casos, tot 
i l’evident utilitat pública de la seva 
funció, no tenen assegurat ni un 
sostre. Un exemple és l’esplai Tu¬ 
rons, que porta quasi 10 anys canvi¬ 
ant de seu com a conseqüència dels 
projectes especulatius de Caixa de 
Catalunya i de la manca de soluci¬ 
ons definitives del Districte. 

Potser és justament el fet que els 
joves de Sants han sigut sempre ac¬ 
tius i han buscat alternatives l’ex¬ 
cusa perfecta per la deixadesa mu¬ 
nicipal sobre aquest tema. Un altre 
episodi històric és l’engany que el 
Districte, dirigit per Pere Alcober, 
va fer l’any 1999 a 20 entitats juve¬ 
nils de Sants que fins llavors tenien 
el seu espai a la Casa del Mig. Amb 


l’excusa de fer obres de manteni¬ 
ment i amb la promesa que les en¬ 
titats recuperarien l’espai original, 
aquestes van abandonar un equi¬ 
pament que, reconvertit en despat¬ 
xos municipals en la seva major 
part, ja no se’ls va retornar. 

De poc va servir la mobilització 
de les entitats que es van organit¬ 
zar en la plataforma La Nostra Casa 
del Mig, com de poc van servir les 
mobilitzacions que la Taula de Jo- 

"Can Vies amb 17 
anys de vida s'ha 
convertit en molt 
més que un espai on 
van els joves a fer ac¬ 
tivitats" 

ves de Sants va organitzar els anys 
2005 i 2006 reclamant espais pels 
joves del barri. I mentre ha durat 
aquest temps d’assemblees, de reu¬ 
nions amb el Districte, de manifes¬ 
tos, de jornades de debat i reflexió... 
dues generacions de joves s’han fet 
adults, sense que hagin pogut gau¬ 
dir d’un local. 


Però mentre el manà de l’Ajunta¬ 
ment no arribava, molts joves del 
barri, moguts per la seva necessitat 
de canviar la realitat, van tirar pel 
dret omplint de vida un espai que 
portava anys abandonat. El 10 de 
maig de 1997 naixia el Centre Social 
Autogestionat Can Vies. Un espai 
que ha acollit multitud de col·lec¬ 
tius i projectes al barri: grups de 
teatre que no trobaven lloc als cen¬ 
tres cívics; grups de música que no 
es podien permetre llogar un local 
d’assaig; espais de debat i reflexió; 
espais per activitats culturals i pel 
lleure, que no tenien cabuda enlloc 
més del barri, i fins i tot per un mit¬ 
jà de comunicació com és La Burxa, 
un altaveu del veïnat de Sants i de 
les seves lluites. 

Però el que no han entès els polí¬ 
tics, o potser el que si que han entès 
i molt bé, és que Can Vies amb 17 
anys de vida s’ha convertit en molt 
més que un espai on van els joves a 
fer activitats, Can Vies ha esdevin¬ 
gut una escola de lluita on molts 
han descobert que només neces¬ 
siten l’empatia i la solidaritat dels 
seus veïns per iniciar projectes, per 
canviar les coses. Personalment a 
Can Vies és on vaig sentir a parlar 
per primera vegada de la bombo¬ 


lla immobiliària, de l’especulació 
urbanística, del decreixement, del 
model cooperatiu o de la lluita dels 
immigrants per ser reconeguts 
com a ciutadans. 

Potser el funcionament de Can 
Vies podria millorar, i segur que 
hauria d’aconseguir obrir-se més 
encara a tots aquells veïns i veï¬ 
nes que aquests dies opinen sen¬ 
se haver-hi entrat mai. Però haver 
viscut 17 anys sota l’amenaça d’un 
desallotjament segur que no ha 
ajudat. 

La llei no pot anar mai per da¬ 
vant de la justícia, i això és una 
cosa que saben molt bé tots els 
veïns de la ciutat que als anys se¬ 
tanta es van mobilitzar pels seus 
drets i per defensar els barris. Ho 
sabem a Sants on la lluita, per 
exemple, va aconseguir un parc 
com el de L’Espanya Industrial on 
hi hauria hagut pisos; ho saben a 
l’Eixample on els veïns van sal¬ 
var la Casa Golferichs de l’espe¬ 
culació de Núnez; ho saben a Nou 
Barris, on el veïnat va ocupar i 
enderrocar una planta asfàltica 
per convertir-la en un Ateneu que 
avui en dia és exemplar a la ciu¬ 
tat, i ho saben a la majoria dels 
barris de la ciutat. 

L'#EfecteCanVies 
o la lluita per la 
ciutat comuna 



L'espurna que s'ha encès a Sants i que s'ha 
escampat arreu dels barris i viles, no només dels 
Països Catalans, sinó a ciutats tan llunyanes i 
alhora properes com Madrid, Sevilla o Donosti, 
no ha fet sinó visibilitzar com l'atac a un espai 
simbòlic, autogestionat i rebel, ha provocat la 
reacció solidària d'aquelles comunitats i espais 
alliberats que s'ha sentit identificats amb la 
defensa dels barris que s'està duent a terme 
a Sants. Perquè la defensa de Can Vies és la 
lluita per allò comú, per protegir un espai on 
es practica de manera quotidiana la cooperació 
social. Un node més en la geografia política 
antagonista de la ciutat comuna, que aposta 
per la reapropiació cooperativa dels barris, 
i la crítica pràctica de la ciutat capitalista. 


Elba Mansilla 


L'okupació com a escola d'autogestió 

Can Vies va ser ocupat al maig de 1997 per un grup de joves 
del barri, en una acció coordinada per l'Assemblea d'Okupes 
de Barcelona, en la qual s'okuparen diversos espais a barris de 
Barcelona com la Verneda, Gràcia i Sant Andreu. Can Vies ha 
estat l'únic centre social que ha romàs d'aquell cicle d'okupa- 
cions, i que amb els anys ha esdevingut llavor i viver de molts 
dels projectes alternatius que han anat configurant l'altre ma¬ 
pa de Sants. 

Durant 17 anys, han passat pel centre social diverses gene¬ 
racions d'activistes que han après a autoorganitzar-se i a im¬ 


plicar-se en la lluita per construir —des del barri, però amb 
perspectiva global— una societat més justa. Allà han trobat 
espai per reunir-se, per fer una festa solidària o per prendre 
una cervesa a preus populars, perquè Can Vies era un equipa¬ 
ment públic, que no institucional, dels que disposava el barri, 
amb el valor afegit des ser un espai obert de i per a la comu¬ 
nitat, on posar en pràctica el recolzament mutu i l'autogestió, 
i des d'on construir unes relacions socials que no passen per 
l'oci consumista, sinó per fer les coses amb les pròpies mans. 
El resultat d'aquesta pràctica ha pres diverses formes: el Grup 
de Bastoners de Sants, el col·lectiu anarcoindependentista Ne¬ 
gres Tempestes, el periòdic de comunicació popular La Burxa i 
molt altres, hem fet de Can Vies, casa nostra. 

La potència de la xarxa local 

El desallotjament de Can Vies i l'immediat enderroc s'ha vis¬ 
cut no només com un atac a l'autogestió, sinó com un agressió 
inexplicable a un espai plenament integrat al barri. Això ha 
provocat que prop de 4000 veïns i veïnes hagin sortit al carrer 
durant sis dies a mostrar el seu rebuig, i ha convertit cada racó 
del barri —el forn de pa, la cafeteria o la sortida de l'escola—, 
en un punt d'intercanvi d'opinió. A cada cantonada, una tertú¬ 
lia a peu de carrer. 

La xarxa de locals de gestió comunitària de Sants, ja siguin 
de lloguer o okupats, han sigut veritables formiguers on la 


gent encuriosida, del barri i d'arreu, s'atansava a (contra)infor- 
mar-se. El mateix fenomen s'ha reproduït a les cooperatives, 
locals i entitats solidàries, que s'ha convertit durant una set¬ 
mana en veritables barricades discursives per fer que al barri 
es deixés de parlar de contenidors cremats, i es comencés a par¬ 
lar del drama que representa perdre un espai autogestionari. 

La lluita pez la ciutat 

Perquè al barri sabem —gràcies a la feina activista dels que re¬ 
cuperen la memòria per no perdre de vista d'on venim i cap a 
on anem— que la seva fesomia i els equipaments de què gau¬ 
dim a Sants, han estat conquerits i lluitats, un a un, pels veïns 
i les veïnes. Sense la tossuda i valenta lluita d'entitats com el 
Centre Social, a la plaça de Sants hi hauria una via ràpida, a les 
Cotxeres el Museu del Tramvia, i al Vapor Vell molts, moltís- 
sims més pisos on ara hi ha un parc. I el recinte de Can Batlló 
no estaria sota control veïnal si no s'hagués batallat durant 35 
anys per conquerir-lo. Encara que ara, l'Ajuntament i el Dis¬ 
tricte es vulguin apropiar el mèrit, erigint-se com a únics ges¬ 
tor i procuradors d'allò públic. 

Els moviments socials, el veïnat i les organitzacions de la 
Barcelona dels barris lluitem quotidianament, des de fa dèca¬ 
des, per construir alternatives i solucions col·lectives a les ne¬ 
cessitats dels territoris que habitem. I ara, i a Sants, ha esclatat 
la lluita pel dret a la ciutat. 



Projectes germans 

en la lluita 

per la ciutat comuna 

La xarxa d'afinitats de projectes 
que practiquen la cooperació 
social s'estén per tots els barris 
de Barcelona. Aquí referim tres 
experiències que impulsaren 
les jornades “Barris cooperatius, 
ciutat Comuna” que es celebraren 
a Can Batlló l'abril d'enguany. Hi 
trobareu les dades de referència 
d'aquests projectes germans, i 
fragments de textos extrets de 
les seves pàgines web en matèria 
d'apropiació d'espais per a la cons¬ 
trucció de comuns urbans. 


Ateneu Popular La Plor de Maig. 

«La Flor de Maig va ser, des del segle XIX, un es¬ 
pai d'autoorganització popular, seu d'una gran 
cooperativa i centre cultural i lúdic a Barcelo¬ 
na. Els treballadors [i treballadores] del Poble¬ 
nou la van crear com a resposta a les injustícies 
del capitalisme, treballant per una economia 
autogestionada i al servei del poble. El somni 
d'aquells obrers va quedar estroncat quan el 
franquisme, al guanyar la guerra, va desvir¬ 
tuar aquell esperit i va acabar traspassant la 
propietat a una família feixista. Després de ser 
oberta a partir de la Transició com a Ateneu 
Popular i tancada altra vegada per l'Ajunta¬ 
ment de Barcelona el maig de 2012, els veïns i 
veïnes organitzades del barri la vam alliberar 
el 20 d'octubre del mateix any, per tornar a re¬ 
cuperar l'empelt d'aquells cooperativistes. Vam 
entrar-hi desobeint les seves lleis injustes, im¬ 
posades per un ordre pervers, que neguen la 
memòria col·lectiva que ara estem comprome¬ 
sos de recuperar. Vam entrar-hi per omplir-la 
de vida i fer-la lloc de trobada, per crear noves 
formes d'organització, assembleàries, transfor¬ 
madores, col·lectives. Vam entrar-hi per plantar 
cara a l'estafa generalitzada que el gran capital 
ha orquestrat contra totes nosaltres, al que vo¬ 
len anomenar crisi per eludir responsables.» 

www.ateneuflordemaig.wordpress.com 
Carrer Dr. Trueta, 195. Poblenou 


Ateneu cooperatiu La Base 

«És un projecte que parteix de la necessitat 
que algunes persones sentim de dotar-nos de 
força material autònoma als barris, de recons¬ 
truir la constel·lació d'infraestructures auto- 
gestionades que els barris de Barcelona van 
tenir durant el primer terç del segle XX - co¬ 
operatives de consum, ateneus, seus sindicals, 


escoles racionalistes, publicacions... -confor¬ 
mant una increïble força revolucionària. Per 
fer-ho, apostem per recuperar la pràctica del 
mutualisme obrer i popular. (...) Arran del mo¬ 
viment d'ocupació de les places el 2011, la seva 
extensió planetària, però també per la mul¬ 
tiplicació d'assemblees de barri i assemblees 
locals, pensem que és el moment de fer un 
salt qualitatiu i dotar-nos de nou, localment, 
d'infraestructures autogestionades potents.» 

http://www.labase.info 
Carrer Hortes, 10. Poble Sec. 


Ateneu Popular de 9 Barris 

«En un context de clara recessió econòmica i 
sobretot ideològica, necessitem ser protago¬ 
nistes de la sortida a la desfeta d'un sistema 
en crisi, necessitem espais on evidenciar una 
altra manera transformadora d'entendre les 
relacions socials, per demostrar que existei¬ 
xen alternatives a aquest “caos” interessat. (...) 

La recuperació dels espais culturals per a la 
comunitat té a Catalunya una expressió molt 
antiga, i sovint els moviments socials i veïnals, 
al mateix temps que han lluitat per la recupe¬ 
ració d'una antiga fàbrica o un edifici històric 
per convertir-lo en un centre cultural, han in¬ 
clòs l'exigència de gestionar-lo amb indepen¬ 
dència per part dels mateixos veïns/es. (...) 

Si “relliguem”, mai més ben dit, aquests tres 
conceptes, els fets culturals transformadors, 
els espais on es produeixen i la manera com 
els volem gestionar, podrem incidir en tot el 
procés propiciant la transformació qualitati¬ 
va de la nostra comunitat». 

www.ateneu9b.net 

Carrer Portlligat, 11-15. Nou Barris 



La Flor de Maig 2012 / Marta Domínguez Sensada 



Ateneu Cooperatiu La Base / EI3.0rg 



Logo de l'Ateneu Popular Ide 9 barris 

MOSTRES DE SUPORT AL CSA CAN VIES 


ENTITATS I COL·LECTIUS 
DEL BARRI 

Can Batlló 

Volem recordar que la Plataforma 
Can Batlló hauria okupat l'espai en 
cas que el Districte no hagués acce¬ 
dit a les seves exigències, de la ma¬ 
teixa manera que Can Vies va ser 
okupat el seu dia. 

Ens sembla un exercici vergo¬ 
nyós de demagògia i oportunisme 
el fet que el Jordi Martí ara vulgui 
aprofitar l'ocasió i vulgui penjar-se 
unes medalles que no li pertoquen. 
No volem ser cap exemple ni for¬ 
mar part d'una gestió política que 
dirigeix, provoca i, a més, se sent 
orgullosa d'actuacions com les que 
s'estan vivint al barri. 

Ciutat Invisible, cooperativa 
autogestionària 

Ens han pres un espai on moltes, 
moltíssimes de nosaltres, ens hem 
conegut i hem après a autoorganit- 
zar-nos, celebrant les petites victò¬ 
ries i aguantant les derrotes, prac¬ 
ticant el suport mutu i aprenent a 
fer política amb les pròpies mans. 

També volem denunciar públi¬ 
cament l'atac que vam rebre a la 
oficina que compartim amb el pe¬ 
riòdic La Directa per part de la pa¬ 
trulla 0071 dels Mossos d'Esquadra 
el dia del desallotjament. La repre¬ 
sàlia infantil d'assetjar un mitjà de 
comunicació i una cooperativa au- 
togestionada diuen molt de la po¬ 
lítica del terror i del model de país 
que es vol construir amb l'ajuda 
de les seves forces d' (in) seguretat, 
contra les quals proclamem el nos¬ 
tre odi etern. 

La lluita continua, l'#Efecte- 
CanVies, la #PrimaveraSants està 
traspassant els límits del barri per 
escampar-se arreu i recollir el des¬ 
content d'aquest règim governat 
per la devastació i la por. La solida¬ 
ritat és la tendresa dels barris i la 
nostra millor arma. Ens veiem als 
carrers! 

Acció Llibertària de Sants 

Som conscients que la guerra noc¬ 
turna als carrers de Sants tindrà la 
seva fi, però no així la lluita per un 
món nou. Per això continuarem de¬ 
sobeint: autoorganitzant-nos entre 
nosaltres en assemblees de barri, 
a la feina, o allà on estiguem, ja 
que no entenem una altra forma 
de canviar les coses que lluitant 
des de la igualtat; col·lectivitzant 
i compartint els nostres recursos 
amb tots; creant xarxes de suport 
mutu per solucionar els nostres 
problemes; okupant cases i nous 
espais per cobrir les nostres neces¬ 
sitats bàsiques. 

Secretariat d’Entitats de Sants, 
Hostafrancs i la Bordeta 

Lamentem que, després de reite¬ 
rades reunions i intents d'aproxi¬ 
mació per part de la Plataforma de 
suport a Can Vies i la Regidoria del 
Districte, no s'hagi pogut arribar 
a cap acord. Considerem que cal 
mantenir un espai de joves al barri 
del qual actualment n'estem molt 
mancats i que aquest fet és absolu¬ 
tament prioritari. 


Esplais Catalans: Esplai Tu¬ 
rons, Esplai Espurna, Esplai Arc 
de Sant Martí 

Els esplais, promovem la transfor¬ 
mació social, l'associacionisme i 
també reivindiquem espais per dur 
a terme la nostra tasca d'educació 
popular. És per això que donem 
suport a Can Vies i condemnem 
els fets desproporcionats d'ahir al 
vespre que demostren que vivim 
en una societat on no es respecten i 
s'ataquen els drets i llibertats de la 
ciutadania, com el dret a la mani¬ 
festació, el dret a la informació i a 
la llibertat de premsa. 

Creiem que són necessaris espais 
autogestionats que promoguin 
l'associacionisme i que tinguin 
com a principals idees la llibertat 
d'expressió, la perspectiva de gè¬ 
nere, la transformació social, l'as- 
semblearisme i la creació de xarxes 
amb el barri. I és que com molts es¬ 
plais, no hi ha locals per poder de¬ 
senvolupar aquestes idees i l'edu¬ 
cació en el lleure sense problemes. 


Federació Catalana d’Escoltis¬ 
me i Guiatge. Agrupaments 
escoltes de Sants, AE Joan Ma- 
ragall, Escoltes Catalans, AEiG 
Montserrat Xavier, Minyons 
Escoltes i Guies, AEiG Mossèn 
Puig i Moliner, Minyons Es¬ 
coltes i Guies AE Skues, Acció 
Escolta 

L'espai públic és propietat de tots i 
alhora no ho és de ningú. Can Vies 
ha estat de tots i alhora de ningú. 
L'excessiva regulació de l'espai pú¬ 
blic i l'ús privatiu que se'n fa ens 
obliga a crear i donar suport a al¬ 
ternatives com la de Can Vies i com 
d'altres que existeixen i seguiran 
existint arreu del país. Cal prendre 
consciència de la importància edu¬ 
cativa de la implicació social que 
ens aporten aquests espais. 


Endavant Sants 

Desallotjar Can Vies és desallotjar 
un projecte social de barri, com no 
n'hi ha cap. És social. Sense aques¬ 
ta funció social, avui la majoria de 
projectes que han passat per Can 
Vies, potser mai haguessin vist la 
llum, des de grups de teatre i mú¬ 
sica que hi han trobat lloc d'assaig, 
col·lectius que s'hi han reunit, o 
la pròpia Burxa que hi té la seva 
redacció. És autogestionat; l'auto¬ 
gestió com a valor més enllà de la 
cultura del consum d'allò que al¬ 
tres ens ofereixen. L'autogestió és 
el “fem-ho nosaltres mateixes''. És 
can, és casa. Durant aquests anys, 
Can Vies ha fet possible allò que 
per a tants joves era un malson, 
emancipar-se. I són vies. És el camí 
que junts hem recorregut durant 
tants anys i que ha forjat complici¬ 
tats rebels. Si desallotgen Can Vies, 
tingueu clar que seguirem fent via 
i fent descarrilar el sistema. 


Col·lectiu llibertari Negres 
Tempestes 

Can Vies ha vist néixer molts pro¬ 
jectes durant tots aquests anys i 
nosaltres només en som un de pe¬ 
tit que entre les seves parets ha vist 
la llum, un de tants que ha d’agrair 
a aquest centre social poder auto- 
gestionar-se, reunir-se i tirar enda¬ 
vant. No és la primera agressió a 
Can Vies i segur que no serà la dar¬ 
rera, però tampoc serà el darrer cop 
que es trobaran com la solidaritat 
desborda aquest barri. 


ENTITATS I COL·LECTIUS 
DE FORA DEL BARRI 

Confederació d’Associació de 
Veïns de Catalunya (CONFAVC) 

La Junta de la CONFAVC, entitat 
que aglutina 461 associacions veï¬ 
nals de Catalunya i 21 federacions, 
lamenta la “tremenda miopia po¬ 
lítica'' que ha tingut l'Ajuntament 
de desallotjar aquest centre social 
de Sants que ja havia arrelat al bar¬ 
ri després d'una existència de 17 
anys, i es pregunta quina urgència 
hi havia en destruir un pal de pa¬ 
ller de la cohesió social del barri. 

Federació d’Associacions de Ve¬ 
ïns de Barcelona (FAVB) 
Comunicat del 28 de maig de 
2014 

El moviment veïnal sempre està 
disposat a establir ponts i facili¬ 
tar contactes. L'Ajuntament ha de 
ser conscient, però, que la decisió 
de desallotjar el Centre i, sobretot, 


l'enderroc de l'immoble —per dei¬ 
xar un solar buit allà on hi havia 
una intensa vida associativa— han 
arruïnat qualsevol confiança i hau¬ 
rà d'esmerçar molts esforços per 
restablir-la. I cal també que l'Ajun¬ 
tament atengui demandes raona¬ 
bles i fonamentades dels barris, 
com ara la gestió del Casal de Barri 
de Sant Andreu. Més enllà, cal pren¬ 
dre consciència de la greu situació 
que viuen els barris de la ciutat. Si, 
davant dels primers símptomes de 
conflictivitat les administracions 
dimiteixen de les seves responsabi¬ 
litats i se'n remeten a la força, Bar¬ 
celona esdevindrà ingovernable. 

Comunicat del 2 juny de 2014 

El matí de dissabte, el seus veïns i 
veïnes van donar un exemple de 
lluita popular cívica, desenrunant 


Can Vies i començant simbòlica¬ 
ment la seva reconstrucció. El mis¬ 
satge és clar: des de les afinitats de 
cadascú, el veïnatge vol preservar 
la riquesa associativa del barri. 
Sants vol Can Batlló i vol Can Vies. 
La FAVB es reconeix plenament en 
aquest desig de convivència i en 
aquest format de mobilització ciu¬ 
tadana que relliga tot un barri. 

Comitè d’empresa de METRO de 
Barcelona 

Durant 17 anys la seva incorporació 
al teixit social del barri és impossi¬ 
ble amagar, ni pels seus més acèr¬ 
rims detractors, que hi ha milers de 
veïns que ploren la seva pèrdua. 



Aquest Comitè d'empresa, rebut¬ 
ja l'afany especulatiu de l'Ajunta¬ 
ment i la Direcció de Metro, així 
com les formes i les presses injus¬ 
tificades per derrocar aquest edifi¬ 
ci, emparant-se en què serà ZONA 
NO EDIFICABLE, una promesa com 
d'altres que pot ser incomplerta 
per aquests dos ens. 

Papers i Drets per tothom 

Fa nou anys centenars d’immi¬ 
grants ens tancàvem en diversos 
locals i espais de Barcelona i Santa 
Coloma de Gramenet contra la re¬ 
gularització iniciada pel Govern, 
que posava com a requisit el con¬ 
tracte de treball. Un d’aquests es- 

*Recull il·lustratiu dels diferents escrits de suport rebuts, que són 
molts més que els que aquí presentem. Per motius d’espai, es presenta 
només un extracte dels comunicats. 



pais era Can Vies. Avui continuem 
amb la mateixa lluita, però veiem 
com l'Ajuntament de Barcelona 
—en un acte més de prepotència i 
repressió de tota alternativa social 
que vingui des de baix— ha ender¬ 
rocat un dels espais referencials 
per a moltes de nosaltres. 

CGT de Barcelona i CGT de 
Catalunya 

Ara fa 17 anys que es va omplir de 
vida i projectes socials un edifici 
abandonat i sense ús, de titularitat 
pública. Un edifici amb un passat 
lligat a la història de l’anarcosindi- 
calisme a la ciutat, primer a la CNT 
i posteriorment a la CGT. Al llarg de 
tot aquest temps, moltes persones 



formitat, el civisme i el control. Tot 
això a Can Vies, arrelant al barri de 
Sants des de fa 17 anys. 

Bidó de nou barris —entitat 
gestora de l’ateneu popular 
gbarris— 

Pensem que TAjuntament de Bar¬ 
celona no ha tingut cap inten¬ 
ció sincera de diàleg i no ha estat 
capaç de veure la força cultural 
d’un espai autogestionat pel ve¬ 
ïnat més jove de Sants. 0 bé ens 
equivoquem i el que ha fet el con¬ 
sistori ha estat fer-se seva i aplicar 
la llei de 33/2010, d’i d’octubre, de 
Polítiques de Joventut de la Gene¬ 
ralitat de Catalunya que diu “L’Ad¬ 
ministració de la Generalitat ha 
d’estar atenta a les noves formes 
de participació juvenil que puguin 
aparèixer, per valorar si és conve¬ 
nient o no fomentar-les.” Queda 
ben clar, la participació social i cul¬ 
tural en projectes autogestionats 
no els interessa fomentar-la. 

L’alcalde i el seu equip de govern 
no tenen l’exclusivitat de la gestió 
d’allò públic. Els ciutadans volem 
decidir sobre tot el que ens afecta. 
Públic significa de la comunitat, no 
de l’administració. 

Ateneu Popular i Cultural 
l’Harmonia de Sant Andreu 

La Federació d’Entitats de Sant An¬ 
dreu de Palomar Ateneu l’Harmo¬ 
nia va néixer, l’any 2005, per rei¬ 
vindicar un espai al nostre poble, 
per gestionar un equipament de 
manera comunitària, per apoderar 




han dedicat una gran quantitat 
d’energies a construir un projecte 
col·lectiu que ha estat referència 
per al barri i per a tota la Barcelona 
antagonista i rebel. Però hi havia 
un problema: l’autogestió i l’orga¬ 
nització popular als barris són una 
esmena a la totalitat del sistema 
urbà capitalista, al seu ordre esta¬ 
blert, a les seves regles d’obedièn¬ 
cia i submissió. Són una esmena 
a la totalitat a la seva Barcelona 
d’aparador, ancorada en l’especu¬ 
lació, la turistització de masses i en 
la precarització laboral i social. 

Arran 

Assemblees, tallers, menjadors, 
creativitat, complicitats, suport 
mutu, veïnatge i xarxa. Sala d’as¬ 
saig per grups novells, espai per a 
l’impuls de noves alternatives, cen¬ 
tre de difusió i creació cultura... tot 
això enmig de la Barcelona apara¬ 
dor pel turisme, la ciutat de la uni¬ 


el teixit associatiu, per esdevenir 
un agent de pes en la dinamitza- 
ció sociocultural del nostre tros de 
món. L’Ateneu Harmonia va néixer 
nòmada i, vuit anys més tard, en¬ 
cara ho és. 

Can Vies és també una referèn¬ 
cia per a nosaltres. Des de l’Ateneu 
Harmonia lloem el seu compromís 
i la seva implicació amb el territo¬ 
ri, el seu inequívoc desig d’avan¬ 
çar envers una societat més justa, 
autònoma, cooperativa, crítica i 
solidària. 

Ateneu Popular de l’Eixample 

Des de l’Ateneu també voldríem 
expressar el nostre suport i grati¬ 
tud a tota la gent del CSA Can Vies 
i a les que els recolzen, ja que ente¬ 
nem que la vostra lluita també és 
per defensar tots els Centres Soci¬ 
als Okupats amenaçats, totes les 
persones que pateixen els desno- 
naments, totes les que diàriament 


pateixen les retallades en educa¬ 
ció i sanitat, per totes les que tei¬ 
xeixen vincles i construeixen al¬ 
ternatives i per tota la gent que es 
rebel·la en contra de les injustícies 
que ens imposen. 

Associació de Veïns del Casc 
Antic 

L'Associació de Veïns del Casc 
Antic rebutja la violència exerci¬ 
da per l'Ajuntament de Barcelona 
en desallotjar i enderrocar el CSA 
Can Vies, lloc de trobada lliure. Ai¬ 
xí mateix, denunciem que l'única 
resposta institucional a la violèn¬ 
cia de la pobresa que es manifesta 
cada dia en els nostres barris, car¬ 
rers i places és la repressió cap a 
les experiències que, com Can Vi¬ 
es, busquen alternatives a les ter¬ 
ribles condicions de vida que ens 
imposen. 

Banc expropiat de Gràcia 

Són dies de llàgrimes i de somriu¬ 
res còmplices. Plorem pel centre 
social que hem perdut a Sants, 
però gaudim de la força col·lecti¬ 
va que hem anat guanyant poc a 
poc. Ens cauen llàgrimes de dolor 
i de ràbia per cada cop de porra, 
per cada pilota disparada, per la 
prepotència dels secretes i les se¬ 
ves porres extensibles però tam¬ 
bé somriem quan ens parem a es¬ 
coltar les cassoles que sonen fins 
altes hores de la matinada, els in¬ 
sults contra la policia des de cada 
carrer, els portals que s’obren per 
deixar entrar a qui estar lluitant 
al carrer. 

L’Altaveu del Poble Sec 

No és casualitat que les “forces de 
l’ordre”, sota les directrius d’un 
govern com l’actual, ataquin i 
desmuntin els llocs que poden ge¬ 
nerar consciència crítica, que són 
els motors d’un canvi, d’una al¬ 
ternativa que els molesta. Per ai¬ 
xò, des de L’Altaveu del Poble Sec 
condemnem fermament l’atac 
que ahir van patir mitjans com La 
Directa i La Burxa; a més d’espais 
cooperatius com La Ciutat Invi¬ 
sible. Uns atacs sense sentit que 
només s’entenen en el context 
d’una caça de bruixes a tot allò 
que simbolitzi un perill per a les 
mentides del sistema. 

Coordinadora Llibertària de 
Mallorca 

Una vegada més, els aliats del ca¬ 
pital demostren quines són les 
alternatives que amenacen veri¬ 
tablement la seva lògica i el seu 
status quo. Les iniciatives de base, 
horitzontals i autogestionades als 
nostres barris són el vertader mal¬ 
decap del sistema, perquè s’esca¬ 
pa del seu control i tenen por que 
l’exemple s’escampi per tot arreu. 

Eko Espacio Sociocultural Libe- 
rado y Autogestionado de Cara¬ 
banchel (Madrid) 

Can Vies és un exemple d’autoges¬ 
tió, de recolzament mutu i de solu¬ 
cions reals de la gent per la gent. 
Sense mediació de les institucions, 
de corruptes ni de governs al ser¬ 
vei del més ric. Sense partits. Al 
marge del capitalisme. Can Vies, a 
l’obrer barri de Sants, és un exem¬ 
ple del que podem fer juntes, en 
horitzontal. 

La solidaritat 
la nostra millor arma 

Des que la notícia del desallotjament del C.S.A. Can Vies es va conèixer al llarg del territori les mostres de suport 
van aparèixer. "Si toquen Can Vies, ens toquen a totes", mes enllà d'un lema buit, reflecteix una realitat. Can Vies 
és una referència d'autonomia i lluita per totes les que des de centres socials, ateneus i casals lluiten per la cons¬ 
trucció d'alternatives. 



BARCELONA 

CENTRAL: Plaça de Sants 

Ciutat Vella i Raval: Plaça del Bon Succés 

Clot: Plaça del Mercat 

Eixample: Seu del districte 

Esquerra de l'Eixample: La Carboneria 

Guinardó: Plaça Ramon Albó 

Gràcia: Plaça de la Revolució 

Horta: Plaça d'Eivissa 

Les Corts: Plaça de Comas 

Nou Barris: Seu del districte 

Poblenou: Rotonda del Casino 

Poble Sec: El Molino 

Sarrià-Sant Gervasi: Seu del Districte 

Sant Andreu: Plaça del Comerç 

Zona Franca-La Marina: Plaça de la Marina 


ALTRES POBLACIONS 
Badalona: Plaça de la Vila 
Barberà del Vallès: Plaça de la Vila 
Berga: Plaça Sant Pere 
Cerdanyola: Plaça Biblioteca 
Cornellà i tot Baix Llobregat: 

Plaça de l'Església 

Esparraguera: Plaça l'Ajuntament 

Girona: Plaça del Vi 

Granollers: Plaça Porxada 

L'Hospitalet de Llobregat: Pça. Ajuntament 

Igualada: Plaça Pilar 

Lleida: Plaça de la Paeria 

Manresa: Plaça Major 

Mataró: CPI El Teler 

Mollet: Seu de CDC 


Montcada: Casa de la Vila 

Olesa de Montserrat: Ajuntament 

Palma de Mallorca: Plaça París 

Reus: Plaça del Mercadal 

Rubí: Plaça del Ajuntament 

Sabadell: Plaça del Doctor Robert 

Santa Coloma de Gramanet: Plaça de la Vila 

Santa Perpètua de la Mogoda: Pça. de la Vila 

Sant Cugat del Vallès: Seu de CDC 

Sant Celoni: Plaça de la Vila 

Sant Feliu: Plaça de la Vila 

Sant Ouirze del Valies: Plaça de l'Ajuntamen 

Seu d'Urgell: Plaça dels Oms 

Tarragona: Seu CDC 

Terrassa: Plaça de l'Ajuntament 

Tortosa: Plaça de l'Àngel 


València: Plaça de l'Ajuntament 
Valls: Plaça del Blat 
Vic: Plaça del Pes 
Viladecans: Seu de CIU 
Vilafranca: Ajuntament 
Vilanova i la Geltrú: Plaça de la Vila 
El Vendrell: Plaça Vella 

CONVOCATÒRIES ESTATALS 

Bilbo 

Madrid 

Saragossa 

Donosti 

Burgos 

Solidaritat, resposta 
a la dura repressió 
d’una setmana de lluita 




Mossos amb llançadores a la Plaça Ibèria 


ARXIU Noi amb l'orella partida pels cops de porra dels Mossos d'Esquadra 


PEDRO MATA/FOTOMOVIMIENTO 


Gemma Paxexa, Sants 


M anifestacions, con¬ 
centracions, casso- 
lades, barricades, 
marxes i columnes 
de suport des de desenes de bar¬ 
ris, pobles i ciutats, han mostrat 
aquests dies la força de la solidari¬ 
tat, l'immens descontentament so¬ 
cial i les lluites per un model d'au¬ 
togestió, —la ciutat comuna—, ben 
oposat a la Barcelona aparador i ne- 
oliberal que aquests dies el govern 
municipal i autonòmic han defen¬ 
sat, una vegada més, amb l'ús de la 
violència policial i judicial. 

La repressió per acallar les pro¬ 
testes d'una setmana de resistència 
a Sants ha estat dura, i s'ha traduït 
amb la militarització del barri, més 
de 150 persones identificades, 83 de¬ 
tingudes, dues a presó preventiva i 
més de 200 ferides. 

Dues pexsones entxen a pxesó 
pxeventiva 

Sergi Rubia, membre dels Caste¬ 
llers de Barcelona, ha estat una de 
les persones que ha entrat a presó 
preventiva, a decisió del titular del 
jutjat d'instrucció número 13 de Bar¬ 
celona, que ha dictaminat l'ingrés 
sense proves i acollint-se només al 
risc de reiteració del delicte. 

Sergi ha comptat amb el suport i 
la solidaritat de moltes persones i, 
especialment, de les colles de cas- 


telleres, que s'ha visualitzat, entre 
d'altres accions, amb una torre que 
van alçar el 2 de juny davant la pre¬ 
só de Can Brians, a Sant Esteve de 
Sesrovires, on es troba el jove. En 
un comunicat emès per la família 
i amics defensen que “ens trobem 
amb una persona que no ha comès 
cap tipus de delicte i que de forma 
totalment fortuïta, ha passat a ser 
el cap de turc, exemple i escarni- 
per a la societat, fruit d'una decisió 
completament desmesurada''. 

Pel que fa a l'altre noi detingut, ha 
entrat en presó amb una fiança de 
io.ooo€ que ha sigut recorreguda 
pels seus advocats. 

Segons afirma una membre de 
Reraguarda en moviment, tant la 
detenció del Sergi, com de l'altre noi 
que es troba en presó preventiva, 
“són detencions polítiques, perquè 
cap d'ells té antecedents”. A més, 
han estat dictaminades per dos jut¬ 
ges, titulars del jutjat d'instrucció 
13 i 18 de Barcelona, Juan Antonio 
Ramírez Sunyer i Carmen García 
Martínez, respectivament, coneguts 
per la seva duresa en les mesures 
cautelars i per haver dictaminat ja 
en diferents ocasions prèvies presó 
preventiva per a persones detin¬ 
gudes en mobilitzacions socials i 
polítiques anticapitalistes. La resta 
de detinguts ha quedat en llibertat 
amb càrrecs, la majoria, de danys, 
desordres públics i atemptat a l'au¬ 
toritat, amb prohibició del dret a 
manifestar-se, el que ha estat recor¬ 


regut pels advocats de la defensa. 
Diverses concentracions davant de 
la comissaria de Les Corts i de la Ciu¬ 
tat de la Justícia han donat suport, 
des del primer dia, a les detingudes. 
La solidaritat ha estat, segons des¬ 
criuen des de Reraguarda, molt gran 
en tot moment. 

Agxessioxis i violència policial 

Més de 200 persones ferides, 40 que 
han rebut intervenció mèdica i una 
desena d'elles hospitalitzades, mos¬ 
tren un salt qualitatiu en la violèn¬ 
cia policial exercida contra els ma¬ 
nifestants. Segons una membre de 
Reraguarda en moviment, hi ha per¬ 
sones amb braços i mans trencades, 
i moltes han hagut de rebre punts 
per traus. Un noi a qui un agent 
antidisturbis li va trencar l'orella a 
cops de porra ha estat el primer en 
presentar una querella contra els 
Mossos d'Esquadra per la violència 
policial que ha viscut Sants la dar¬ 
rera setmana de maig, i s'està tre¬ 
ballant per presentar més querelles. 
Amadeu, membre de LA BURXA, 
afirma que també es vol querellar 
contra els mossos i testimonia un 
altre episodi de brutalitat policial. 
“Estava a la plaça de Sants parlant 
tranquil·lament i, de cop i volta, 
arriben 607 furgones, baixen i co¬ 
mencen a pegar a tothom, malgrat 
hi havia avis i àvies, nens i nenes. 
Ens van començar a pegar, el dolor 
era molt fort i em vaig marejar. Tinc 
un dit rebentat i els altres dos tren¬ 


cats, vaig estar a punt de perdre un 
dit”. Lola López, de 57 anys i veïna de 
Sants, explica en un vídeo elaborat 
per La Directa, com no podia córrer 
per motius de salut, “no pensava 
que em fessin res, vaig començar a 
caminar d'esquenes i sí, suposo que 
els hi feia ràbia que no em posés a 
córrer”. 

Noves estxatègies xepxessives 
il·legals 

Un dels episodis repressius que més 
s'ha denunciat ha estat el que va te¬ 
nir lloc després de la gran manifes¬ 
tació de suport a Can Vies, el dissab¬ 
te 31 de maig a la tarda. Després que 
els mossos impedissin que la ma¬ 
nifestació pugés per les Rambles, 
amb un ampli dispositiu policial i 
algunes càrregues, uns 200 mani¬ 
festants van aconseguir continuar 
fins a la Gran Via on, en la conflu¬ 
ència amb el carrer Rocafort, van ser 
encapsulats per un gran nombre de 
furgones antidisturbis i obligats a 
identifïcar-se. 

A alguns d'ells, malgrat negar-se, 
se'ls va obligar també a posar-se 
caputxes i passamuntanyes, i se'ls 
va prendre fotografies i enregistra¬ 
ments, en una nova pràctica il·legal 
dels Mossos d'Esquadra. La Coordina¬ 
dora Catalana per a la Prevenció de la 
Tortura ha denunciat que tot l'opera¬ 
tiu va vulnerar els drets fonamentals, 
i des dels col·lectius de suport antire- 
pressius s'està estudiant emprendre 
mesures legals davant aquests fets. 


Atac als xnitjaxis socials 

També ha estat àmpliament con¬ 
demnada l'actuació dels Mossos, el 
dilluns 26, quan, després de carregar 
contra la manifestació de suport a 
Can Vies, van atacar la seu del Set¬ 
manari La Directa i del Centre de 
Documentació de la cooperativa au- 
togestionària La Ciutat Invisible, al 
carrer Riego, van trencar els vidres 
del local a cops de porra i van ferir a 
un dels redactors. 

Un comunicat de diferents mit¬ 
jans socials afirma que “aquest 
insòlit i inadmissible atac a un mit¬ 
jà lliure de premsa, no pot quedar 
impune ja que constitueix una fla¬ 
grant violació al dret a la llibertat 
de premsa prevista a la Constitució 
(Art. 20). Així mateix, volem denun¬ 
ciar les agressions patides en els 
últims dies per periodistes d’altres 
mitjans, producte de la repressió 
policial portada a terme pels mos¬ 
sos d'esquadra”. Des de La Directa i 
La Ciutat Invisible ja s'ha posat una 
querella per denunciar els fets. 


Més informació a http://rereguarda- 
enmoviment.org/ 


Per fer aportacions solidàries: 
Caixa de Crèdit dels Enginyers, 

3025 0002 411433334966 

L*#EfecteCanVies als mitjans 


Durant les darreres setmanes el Centre Social Autogestionat 
Can Vies (CSA Can Vies) ha estat un tema recurrent a la 
majoria de mitjans de comunicació. El seu desallotjament 
i enderrocament parcial, les manifestacions, les cassolades, 
la reconstrucció, la resposta veïnal, les detencions i, 
sobretot, els disturbis, l'han convertit en un fet noticiable, 
fins i tot a nivell internacional —diaris com el The Wall 
Street Journal, Libération, Le Monde o Die Welt se n’han fet 
ressò—. Ha figurat a la portada de diaris generalistes com 
l'Ara, El Periódico de Catalunya o La Vanguardia; ha obert 
informatius, ha protagonitzat connexions en directe i, 
fins i tot, ha arribat a ser Tending Topic mundial 
a Twitter amb l'etiqueta #EfecteCanVies. 


Ivet Exoles, La Boxdeta 


D es de La Burxa ens hem 
volgut fixar amb el trac¬ 
tament que han fet els 
mitjans de comunicació 
dels fets que han marcat la història 
recent del nostre barri i que han 
avivat les ganes de construir i ges¬ 
tionar el nostre esdevenir col·lectiu. 
Roger Vilalta apunta en el seu ar¬ 
ticle “Foc, foc, fot-li fort”, publicat 
a Mèdia.cat, que la majoria de mit¬ 
jans s'han fet ressò de l'existència 
de Can Vies i d'allò que significa pel 
barri i la ciutat després que s'hagin 
produit aldarulls, tot indicant que 
habitualment els desallotjaments 
de centres socials autogestionats 
o esdeveniments similars copsen 
l'atenció informativa puntualment, 
com va passar recentment amb La 
Carboneria, per després donar pas 
a altres noticies i caure en l'oblit 
mediàtic. Però l'esclat popular, la 
resistència veïnal i la solidaritat 
han mantingut l'Efecte Can Vies en 
l'agenda informativa i han fet que 
més enllà del discurs generalitzat 
entorn la violència, es tractessin 
elements més contextuals, històrics 
i socials de Can Vies i del barri, tam¬ 
bé emmarcats en la crispació que es 
viu al carrer. 

Violència, el mot més nombxat 

El tractament que es dóna a la vio¬ 
lència continua sent, en la majoria 
dels casos, inamovible, ja que no es 
qüestiona realment qui l'exerceix ni 
se'n fan altres lectures, repetint el 


discurs oficial del poder i criminalit¬ 
zant la protesta. Recomanable és la 
lectura del post “Contra la violència, 
sí, però quina?”, publicat per Esvo¬ 
ranc al bloc Belodid, en què es des¬ 
grana, a mode d'exemple, l'editorial 
del 28 de maig de Mònica Terribas a 
El Matí de Catalunya Ràdio. Terribas 
parla del desallotjament per com¬ 
pliment d'una ordre judicial, sense 
qüestionar la legitimitat de l'ordre 
ni recordar els 17 anys d'història de 
Can Vies. Exposa que la ciutat s'ha 
convertit en un camp de batalla, 
però no va més enllà. Tampoc posa 
en entredit l'actuació dels Mossos 
d'Esquadra, “que intenten frenar-ho 
com poden”, per què és l'únic que 
poden fer? No és la seva presència 
i actuació, que de per sí violenta, la 
que genera més violència? 

També s'ha tendit a diferenciar 
els okupes “violents” dels “pacífics”, 
partint d'una dicotomia fàcil entre 
okupes “bons” i “dolents”, de la ma¬ 
teixa manera que s'ha propagat un 
missatge purament racista després 
que apareguessin imatges de per¬ 
sones immigrants participant dels 
disturbis, interpretat per alguns 
mitjans com a persones alienes a 
Can Vies. Primer de tot, com poden 
saber la vinculació existent o no 
d'aquestes persones amb el projec¬ 
te? En segon lloc, és evident que l'es¬ 
clat social va més enllà del desallot¬ 
jament del CSA i que arrossega la 
ràbia de qui pateixen la violència de 
l'Estat amb més virulència. L'antro¬ 
pòleg Manuel Delgado desenvolupa 
més aquesta tesi a l'article “Els vio¬ 
lents són els altres”, publicat al seu 



Mossos d'Esquadra enregistrant als manifestants el dia del desallotjamnet de Can Vies 


PEDRO MATA/FOTOMOVIMIENTO 



Premsa al'assemblea de Can Vies PEDRO MATA/FOTOMOVIMIENTO 


bloc El cor de les aparences. Delgado 
subratlla que la premsa s'ha ocupat 
de ressaltar la presencia d'italians, 
holandesos 0 llatinoamericans en¬ 
tre els detinguts, una estratègia 
utilitzada en altres ocasions que 
ara està tenyida pel procés sobira- 
nista. D'aquesta manera s'insinua 
una conspiració dels serveis se¬ 
crets espanyols per mostrar la ca¬ 
ra salvatge de Catalunya, no hem 
d'oblidar el “seny”, sobre el qual es 
construeix l'imaginari pacifista del 
poble català. La idea dels estran¬ 
gers violents és portada a l'extrem 
a l'article “Mercenaris entrenats als 
EUA i a Itàlia dirigeixen els violents 
de Barcelona”, firmat per Antonio 
Fernàndez a El Confidencial, en què 
es parla d'un “nucli arribat d'Euska- 
di de veritables professionals de la 
violència. Allà estan els cracks de la 
kale borroka, que veuen Catalunya 
com un territori verge”. 

Amb tot això no oblidem el pa¬ 
per de personatges mediàtics com 
Ouim Monzó 0 Pilar Rahola, entre 
d'altres, que s'han dedicat a alimen¬ 
tar el debat amb tot de despropòsits, 
tal com es pot comprovar en el per¬ 
fil de Twitter de l'escriptor català, 
per exemple. 

Més enllà de les flames 

La Directa o El diario.es, per exem¬ 
ple, han seguit d'aprop els esdeveni¬ 
ments des d'una perspectiva crítica, 
i periodistes d'altres mitjans també 
s'hi han sumat. Es tracta d'articles 
d'opinió i reportatges que s'apropen 
al fenomen de Can Vies de manera 
propositiva, abordant elements con¬ 


textuals, històrics i socials i donant 
veu als actors que hi participen. Així 
que ens transporten més enllà de la 
imatge espectacular o el titular im- 
pactant i no passen de puntetes per 
qüestions rellevants. 

D'exemples n'hi ha a grapats. 
La portada de l'Ara del 29 de maig, 
que evita els contenidors cremant; 
la “Violència urbana i urbanística” 
de Toni Sust i “De l'Espanya Indus¬ 
trial a Can Vies” de Núria Marrón 
a El Periódico; “L'error va ser pen¬ 
sar que Can Vies eren tan sols qua¬ 
tre Parets” de Jordi Mumbrú, “Un 
referent de la Barcelona popular” 
de Clara Blanchar, “Can Vies com a 
símptoma” de Patrícia Gabancho i 
“Can Vies, viver de canvis” de Jordi 
Mumbrú i Clara Blanchar publicats 
a El País; “L'espurna que esperava 
el misto” d'Anna Ballbona o “Sants 
Zona Roja” de David Marín a El Punt 
Avui; l'opinió contundent de Gerard 


Horta amb el text “Can Vies: potèn¬ 
cia simbòlica i emmascaraments 
del poder” a Vilaweb; “Can Vies o la 
crisi del model Barcelona” de Josep 
Carles Rius i “Pensar la seguretat 
amb #EfecteCanVies” de Mireia Ve- 
hí per Eldiario.es, entre d'altres. 

Can Vies continua en l'agenda 
mediàtica i és habitual la conglo¬ 
meració de càmeres durant les 
jornades populars que es porten a 
terme durant la reconstrucció, així 
com els talls de veu del polític de 
torn declarant al respecte. Queda 
per veure com es centrarà el focus 
mediàtic en el fenomen d'ara en en¬ 
davant. Independentment d'això, la 
ciutadania ha de tenir al seu abast 
les eines per desxifrar què s'amaga 
darrera dels missatges que rebem 
constantment i exigir un periodis¬ 
me de qualitat que es centri en les 
causes i les demandes i no tan sols 
amb els efectes. 



wuisibCc 

Cooperativa Autogestionària 
COMUNICACIÓ GRÀFICA 

St sents invisible ? Nosaltres t’ajudem... 

LLIBRERIA CRÍTICA 

Més que una llibreria al cor del barri... 

RECERCA & INTERVENCIÓ 

La memòria de l’ahir, les propostes pel demà... 


www.laciutatinvisible.coop 

c/RIEGO 35 baixos 08014 (bcn) 93 298 99 4? 



(Putjgneí·íis 


Menú migdia 12€ 

Menú pizza 8,50€ 

Servei a domicili 

Carrer de Salou, 23. 080014 
Tel. 936112485 - 616807668 

Horari: de 13.30 a 16 hores i de 20.30 a 24 hores 
Dilluns tancat 

www.restauranteputxinellis.com 




INDEPENDENTISTA 

de Sants Jaume Compte 


Carrer Muntadas, 24, 

08014 Sants, Barcelona, Països Catalans 
ww w.ci s-ja u meco m pte.cat 
o visita'ns al Facebook i al Twitter 


EL TEU DENTISTA 
DEL BARRI 

Dr. Marça 
Solanas i 
Esquerra 

ODONTÒLEG Col. num. 2325 



Carrer d’Olzinelles, 96, lr. 
08014 BARCELONA 

Tel. 93.332.04.19 

mail: msolanasdentist@infomed.es 

Violència és violència, 

"Redes afectivas" i #EfecteCanvies 


Col·lectiu Eclèctica. València. 


U na espurna és una fla¬ 
ma, però més petita. El 
govern de l'Ajuntament 
de la ciutat (de) “marca” 
va desallotjar el centre Social Ca 
Vies en un dels barris més articu¬ 
lats a nivell de moviment veïnal, 
no només de la ciutat de Barcelona, 
sinó també de tot l'Estat espanyol: 
el barri de Sants. La tradició coo¬ 
perativa de Sants —amb dos dels 
seus exemples atacats pels Mossos 
d'Esquadra—, La Ciutat Invisible i 
el Setmanari Directa, i els espais 
recuperats com el propi Can Vies 
—des de fa més de 17 anys— o el 
del bloc onze de Can Batlló són part 
de les xarxes que sostenen el teixit 
del barri. "Teixint rebeldia", diuen 
algunes veus a La nostra Amèrica, 
teixint barri per conformar xarxes 
afectives i d'economia solidària 
que poden contrapesar la vulne¬ 
ració constant a què ens sotmet la 
norma, la marca de la ciutat, la vi¬ 
olència del govern representatiu i 
les seves categories fixes. 

"Amb la demolició 
dels nostres espais 
creix l'evidència que 
la violència dels de 
dalt és cada vegada 
més absurda." 

La ciutat posa a l'avantguarda 
—ja comencem malament— ima¬ 
ginaris de turisme, multiculturali- 
tat i innovació mentre desallotja 
centres socials, residències col- 
lectives de migrants en les naus 
abandonades i exerceix una pla¬ 
nificació urbanística pròpia d'un 
feixisme postmodern —veure 
Espai en Blanc, Fòrum de cultu¬ 
res—promovent també una me¬ 
mòria nacionalista que aixafa la 
diferència. Enderrocant el CSA Can 
Vies al mateix temps que s'anun¬ 
cia que els buròcrates del govern 
dolent no passaran per presó des¬ 
prés de malversar milers de cen¬ 
tenars d'euros —l'anomenat Cas 


Millet—. Les violències —com 
treballem des de Revista Eclècti¬ 
ca al nostre taller del passat mes 
de desembre— són els efectes que 
“marca” la norma rígida sobre els 
processos multidiversos i la impo¬ 
sició sobre les pràctiques no líqui¬ 
des sinó mutants. La violència dels 
de dalt és constant ja que necessi¬ 
ta del control i de categories que 
no són útils sinó restrictives, que 
es naturalitzen malgrat ser filles 
d'una conjuntura i mirades molt 
interessades. 

Per un alliberament de la violèn¬ 
cia podríem començar per obrir 
espais amb la possibilitat que sor¬ 
geixin centres autogestionats, po¬ 
sar-los en el centre de l'imaginari 
i de la pràctica política. Exercir, i 
no solament escollir, l'autonomia 
dels centres perifèrics que es vin¬ 
culen al barri i reconstrueixen 
xarxes que les “marques” de la vi¬ 
olència capitalista ha anat fora¬ 
dant, esquinçant en silenci a l'in¬ 
terior de les nostres ciutats i en 
l'exterior de les nostres cases fins a 
deixar-nos en un món que sembla 
abans nosaltres sense límit però 
replet de marques. Algú podria dir 
que la violència de les d'a baix és 
renúncia, uns altres diran que la 
violència de les d'a baix és una for¬ 
ma d'espantar les mosques del sis¬ 
tema podrit, plantar-les, fer arrel, 
construir barri, reteixir —amb una 
violència que sí que és violència— 
xarxes afectives que permetin sos¬ 
tenir-nos en un món on cada ve¬ 
gada més volen fer-nos veure que 
som prescindibles. 

En la vulneració hi ha també un 
potencial de lluita. 

En la construcció hi ha també vi¬ 
olència, en la demolició dels nos¬ 
tres espais creix l'evidència que la 
violència dels de dalt és cada vega¬ 
da més absurda. 

Hem de pensar la potència políti¬ 
ca de la violència, en quina direcció 
i en quin sentit, quan ens oprimeix 
respondre amb construcció pròpia 
i autònoma. Quan ens allibera, ac- 
cionar-la puntualment, destensar 
les cordes que ens ofeguen per te¬ 
nir fil amb què reteixir les xarxes 
afectives, solidàries, autònomes 
que ens sostinguin. 



Mossos d'Esquadra carreguen contra manifestants que sostenen una pancarta. 



Manifestant davant d'un contenidor en flames. 



“PEIXOS NOLLA” 

Mercat de Sants, 
parades 301 a 306 i 340 a 341 



rra d’escudella 

CUINA CATALANA ☆ WWW.TDK 

C/PREMIÀ, 20 SANTS - BCN ☆ 93 422 


.CAT T ] 

16 13 I I 


NO MENGIS QUALSEVOL COSA 


esmorzars 
menú al migdia 
braves i tastets 
entrepans 
taules i amanides 
carta de nit 



fotografia 

Tallers, cursos, rutes fotogràfiques. 

Retrats, reportatges. 

Fotografia d’estudi, arquitectura. 

Articles artesans, àlbums, emmarcació. 

Llibres, material fotogràfic, càmeres, i més... 

materialsensiblefotografia@gmail.com f 

93 667 19 22 c/Riego, 43. 08014 Ben. 


Telf: 93-339-55-57 
SANTS 


o' 

LA POESIA TAMBÉ EN PEU 
DE GUERRA AMB CAN VIES 

Comunicado de Los Bio-Lentos (Poesia al rescate) ante los violentos hechos sucedidos en el desalojo de Can Vies. 



Sin duda, la percepción de la violèn¬ 
cia varia, según el punto de vista de 
quien lo mira: 

A unos les duele el humo de los 
contenedores, los vidriós rotos de 
los bancos y de los cajeros; 

A otras nos duelen nuestras vidas 
calcinadas: nuestras casas, el traba- 
jo, el pan de nuestros hijos y el de 
nuestros ancianos. Ustedes se lle- 
van el dinero, y a nosotras nos de- 
jan las cenizas. 

Ustedes hablan de vàndalos, de 
gamberros y borrachos. Pero par- 
ten de una premisa errónea: uste¬ 
des tampoco son santos. Décadas 
de expolio y corrupción les contem- 
plan, aunque sus delincuentes no 
estén en las càrceles. Unos nunca 
entran; otros nunca salen. 

Ustedes hablan de la marca Bar¬ 
celona, de la marca Policia. Pero us¬ 
tedes no apuestan por la vida, o la 
convivència. Para ustedes la ciudad 
es sólo una tienda, una prostituta 
que ofrecer a los turistas. 

En cuanto a la marca Policia, bien 
la saben nuestros cuerpos, que nos 
duelen los ojos y los oídos de ver lo 
que vemos y oir lo que oímos. 

Por todo ello, los Bio-Lentos con- 
denamos la violència: ustedes 
condenan la urbana, nosotras la 
urbanística. 

Ademàs, manifestamos, pedi- 
mos, exigimos, constatamos: 

1- Pasmados ante la Brutalidad y 
con los ojos llorosos ante la tierna 
solidaridad del pueblo exigimos 
que los mossos d'esquadra y demàs 
grupos armados de la burguesía se 
rindan y entreguen las armas. 

2- Si algo no usas y abandonas es 
del que lo encuentra y lo usa. Las 
casas para quien las utiliza, los es- 
pacios para quien los libera. 

3- Que al Trias no se entiende na¬ 
da de lo que dice. Difícil negociar 
con el sin subtítulos incrustados. 

4- Que deje de vender Barcelo¬ 
na a las corporaciones y empresas 
privadas. 

5- Apoyamos a los emprendedo- 
res que dan puestos de trabajo a 
cristaleros, barrenderos, bomberos, 
fotógrafos, barmans, operarios de 


telecomunicaciones, fabricantes de 
contenedor, etc. Pedimos a la Gene¬ 
ralitat que el alborotar sea declara¬ 
da una actividad beneficiosa para 
la sociedad. 

6- Que extrahamente solo hay 
heridos en los que apoyan Can Vi- 
as, para ser los violentos no paran 
de recibir hostias. Constatamos que 
para el poder es mas importante 


una grúa o un contenedor que nu- 
estra vida dejando claro de dónde 
sale la barbarie y como enfrentàn- 
dose a ella la solidaridad se resiste 
a ser machacada. 

7- Pedimos a los trabajadores de 
los medios de comunicación no se 
repriman las carcajadas cuando 
cualquier político o famoso declara 
sobre el tema. Reprimir la risa va 


mal para el corazón, la estabilidad 
emocional, y puede danar seria- 
mente la vejiga. 

8- También les pedimos que no 
teman por el sueldo y digan de una 
vez la verdad. 

9- En este mes de mayo de 2014 
las gentes de la calle sí que estan 
curràndose un bonito poema. 


@miqueletbcn 

10- Oue lo del helicóptero es muy 
peliculero, si esto es Apocalipsis 
now hay que recordar que el Mar- 
lon Brandon muere. 


losbio-lentos.blogspotcom.es/ 


La Burxa és un periòdic 
editat per un equip de 
redacció no professional 
que ens reunim esporàdi¬ 
cament al CSA CanVies 
(carrer Jocs Florals, 42). 
Si et vols posar en 
contacte amb nosaltres 
pots fer-ho mitjançant el 
correu electrònic (labur- 
xa@gmail.com), el web 
(www.laburxa.cat) o els 
nostres perfils a Twitter 
(@laburxa), Facebook i 
SomSants. 

No ens fem responsables 
dels articles d'opinió. 
Publicació mensual. 

Aquesta publicació té una llicencia CREATIVE COM- 
MONS RECONEIXEMENT- NO COMERCIAL. 

Sou lliures de copiar, distribuir i comunicar públicament 
l'obra amb les condicions següents: 

- Reconeixement: heu de reconèixer el crèdit de l'obra de 
la manera especificada per l'autor o llicenciador. 

- No comercial: no podeu utilitzar aquesta obra per a 
finalitats comercials. 

Per veure una còpia d'aquesta llicència visiteu http:// 
creativecommons.Org/licenses/by-nc/2.5/es/legalcode. 
ca 0 envieu una carta postal a Creative Commons, 559, 
Nathan Abbot Way, Standford, Califòrnia 94305, USA. 


En aquesta Burxa han col·laborat: 
Jordi Soler, Amadeus, Joan Canela, 
Can Vies, Agus Giralt, Elba Mansilla, 
Pedro Mata, Fotomovimiento, Gemma 
Parera, Col·lectiu Eclèctica, Ivet 
Eroles, Los Bio-Lentos, Miqueletbcn, 
Mercè Esteban, Víctor Cebellan, 
Víctor Obregón, Enric Adell, Sergi 
Rubio, Jes Orquadi i totes les que dia 
a dia construïm Can Vies. 

